Hotel Adlon

Hotel Adlon je hotel na Unter den Linden, hlavnom bulvári v centre Berlína, priamo oproti Brandenburskej bráne.

Prvý Hotel Adlon 1907–1945 
Prvý Hotel Adlon bol postavený v roku 1907 Lorenzom Adlonom, úspešným Berlínskym obchodníkom s vínom a reštauratérom. Adlon chcel postaviť svoj hotel na Pariser Platz, v srdci Berlína. Cisár Viliam II. mu osobne pomohol získať a zdemolovať Palais Redern, budovu navrhnutú Karlom Friedrichom Schinkelom, ktorá stála na mieste, ktoré si Adlon vybral. Na stavbe spolupracovali architekti Robert Leibnitz a Carl Gause, ktorý sa dokončenia nedožil.

Adlon bol v medzivojnovom období jedným z najznámejších hotelov v Európe a navštevovali ho celebrity ako Louise Brooks, Charlie Chaplin, Herbert Hoover, Josephine Baker a Marlene Dietrich. Bol tiež obľúbeným miestom stretávania sa novinárov, situovaný v srdci vládnej štvrte, vedľa Britskej ambasády, na tom istom námestí ako Francúzska a Americká ambasáda a iba pár ulíc vzdialený od Úradu kancelára a iných vládnych sídiel.

Hotel zostal otvorený aj počas Druhej svetovej vojny, aj keď počas posledných dní bitky o Berlín bol sčasti prerobený na vojenskú poľnú nemocnicu. Hotel prežil vojnu bez vážnych poškodení, keďže bombardovanie a ostreľovanie sa mu vyhlo. Avšak v noci na 2. mája 1945 vypukol v hotelovej vínnej pivnici požiar spôsobený opitými sovietskymi vojakmi, a tento zanechal hlavnú budovu v ruinách.

Hotel Adlon v časoch Východného Nemecka 1945–1984 
Po skončení vojny, vláda Východného Nemecka znovuotvorila nepoškodené zadné krídlo pod menom Hotela Adlon. Zničená hlavná budova hotela bola zdemolovaná spolu s ostatnými budovami na Pariser Platz. Námestie bolo ponechané ako opustený, trávou zarastený priestor medzi Východom a Západom, s Brandenburskou bránou stojacou osamotene pri Berlínskom múre. 

V roku 1964, bola ostatná časť budovy zrenovovaná a bola jej prerobená fasáda. Avšak v 70-tych rokoch bol zvyšok pôvodného Hotela Adlon zatvorený pre verejnosť a bol zmenený na ubytovňu pre východonemeckých učňov. Nakoniec bola budova v roku 1984 zdemolovaná.

Druhý Hotel Adlon 1997–súčasnosť 
Po zjednotení Nemecka bol pozemok kúpený západonemeckou investičnou firmou. Bola tu navrhnutá budova čiastočne inšpirovaná originálom, a 23. augusta 1997 otvoril prezident Nemeckej Spolkovej Republiky nový Hotel Adlon, znovupostavený na tom istom mieste ako pôvodný hotel. Momentálne funguje ako Hotel Adlon Kempinski Berlin, súčasť hotelovej siete Kempinski. Vďaka svojmu úspechu bol dvakrát rozšírený s novými krídlami pozdĺž Behrenstrasse. Tieto sú známe ako Adlon Palais a Adlon Residenz.

V populárnej kultúre 
 Filmový režisér Percy Adlon je pravnuk Lorenza Adlona a nakrútil v roku 1996 dokumentárny film o hoteli nazvaný The Glamorous World of the Adlon Hotel (Čarovný svet Hotela Adlon).
 Väčšina scén akčného filmu Unknown s Liamom Neesonom bola nakrútená v Adlone, vrátane celej záverečnej časti. 
 Film Grand Hotel z roku 1932 s Gretou Garbo sa odohráva v berlínskom hoteli inšpirovanom Adlonom. V jednej z jeho miestností prednesie svoju slávnu vetu 'Chcem byť sama'.
 Vymyslený polo-zrúcaný predvojnový luxusný hotel vo Východnom Berlíne (taktiež inšpirovaný Adlonom), sa objavuje vo filme Billyho Wildera One, Two, Three.
 Hotel sa objavuje v množstve kníh o Tretej Ríši, vrátane románu The Good German od Josepha Kanona, sérii románov Bernie Gunther od Philipa Kerra, románoch Davida Downinga, a pamätiach Williama L. Shirera Berlin Diary.
 Michael Jackson neslávne vystrčil svojho najmladšieho syna z jedného z hotelových balkónov počas návštevy Berlína v novembri 2002.
 Vo filme z roku 1972 Cabaret, postava Sally Bowles predstavovaná Lizou Minnelliovou hovorí, že išla do "Adlonu", aby sa tam stretla so svojím otcom, ktorý tam neprišiel. 
 Epizóda seriálu Doctor Who "Let's Kill Hitler", sa odohráva v Hoteli Adlon v roku 1938.

Zdroj

Iné projekty

Externé odkazy 
 Oficiálna stránka Hotela Adlon
 "In der glanzvollen Welt des Hotel Adlon" – IMDb

Hotely v Nemecku
Stavby v Berlíne
Architektúra z 1907